I dokuserien «ALLE GUTTA: Mjøndalen IF» på TV 2 Zebra kommer vi i vinter tett på spillere og støtteapparat i Mjøndalen IF. Vi har fulgt klubben gjennom oppturer og nedturer i Tippeligaen.

Få en smakebit av hva som venter i videovinduet øverst!

Mjøndalen-trener Vegard Hansen grugleder seg.

– Etter fjorårets fantastiske opprykk var vi stolte og glade for at noen gadd å lage TV-serie om oss. Og vi så på det som en fantastisk mulighet til å få vist frem hvordan vi tenker og driver, taper og vinner. Det har vært en sesong som har tatt oss fra de høyeste tinder til de dypeste daler. Og opp igjen. Og ned igjen. Det har vært jubel og latter, det har vært gleder og sorger. Og noen få tårer. Det har vært drepte hunder, skadde spillere, store tap og få seire, oppsummerer Hansen.

– Jeg har ingen å stå til ansvar for, så vi var ikke noe redde for å la kameraene få bli med over alt. Nå har jeg sett en av episodene, og vet bedre. Fra i fjor høst har jeg gått fra å glede meg, til å bli litt skeptisk, til å grue meg. Til nå, hvor det nærmer seg ren og skjær frykt. For selv om jeg ikke har noen å stå til ansvar for, får det være grenser. Jeg skjeller ut dommere og spillere, skal sparke noen og skyte andre. Jeg er oftest i fistel, i kjelleren eller på alle fire i gresset, forteller treneren.

– Det kan bli noe bra også; om det å takle motgang. Om det å reise seg. Og om lagånd, innsats og kameratskap, sier Vegard Hansen.

– Jeg gleder meg til å se, og jeg gruer meg til å se. For jeg vet ikke hva som kommer, men se det skal jeg. Med pute i nærheten, avslutter treneren.